KOMISIJOS ĮGYVENDINIMO SPRENDIMAS (ES) 2020/590

2020 m. balandžio 24 d.

kuriuo dėl 24,25–27,5 GHz dažnių juostai taikomų techninių sąlygų atnaujinimo iš dalies keičiamas Sprendimas (ES) 2019/784

(pranešta dokumentu Nr. C(2020) 2542)

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2002 m. kovo 7 d. Europos Parlamento ir Tarybos sprendimo Nr. 676/2002/EB dėl radijo spektro politikos teisinio reguliavimo pagrindų Europos bendrijoje (Sprendimas dėl radijo spektro) (1), ypač į jo 4 straipsnio 3 dalį,

kadangi:

(1) Komisijos įgyvendinimo sprendimu (ES) 2019/784 (2) suderinamos esminės techninės sąlygos, kuriomis Sąjungoje užtikrinama galimybė efektyviai naudoti 24,25–27,5 GHz dažnių juostą antžeminėms sistemoms, kurias naudojant galima teikti belaidžio plačiajuosčio elektroninio ryšio paslaugas;

(2) 24,25–27,5 GHz (toliau – 26 GHz) dažnių juosta, 2019 m. Pasaulinėje radijo ryšio konferencijoje (WRC-19) iš dalies pakeitus Tarptautinės telekomunikacijų sąjungos Radijo ryšio sektoriaus (ITU-R) Radijo ryšio reglamentą, pasauliniu mastu suderinta tarptautinio judriojo ryšio paslaugoms teikti (3);

(3) ITU-R Radijo ryšio reglamentu su pakeitimais (4) nustatytos bendrosios spinduliuotės už juostos ribų ribos (apsauginės ribos), taikomos dviem etapais naujos kartos (5G) antžeminio belaidžio ryšio sistemoms, kurias naudojant galima teikti belaidžio plačiajuosčio elektroninio ryšio paslaugas 26 GHz dažnių juostoje, siekiant apsaugoti pasyviąją palydovinę Žemės tyrimo radijo ryšio tarnybą (pasyvioji EESS) 23,6–24 GHz dažnių juostoje (5). Tos apsauginės ribos yra ne tokios griežtos, kaip ES suderintos ribos (6). Pirmojo etapo ribų taikymas Sąjungoje turėtų užtikrinti 5G įrangos prieinamumą laiku ir sudaryti sąlygas sparčiau investuoti į 5G infrastruktūrą bendrojoje rinkoje. Antrojo etapo ribos, kartu su reikalavimu, kad atitinkamame dažnių diapazone žemiau 23,6 GHz nebūtų diegiama didelio tankio antžeminių sistemų belaidės prieigos paslaugoms teikti, užtikrina tinkamą pasyviosios EESS apsaugą, taip pat palydovinių meteorologijos paslaugų apsaugą 23,6–24 GHz dažnių juostoje.

(4) pagal ITU-R Radijo ryšio reglamentą iki 2027 m. rugsėjo 1 d. taikant pirmo etapo apsaugines ribas gali padidėti žalingųjų trukdžių rizika visame pasaulyje veikiančiai pasyviajai EESS (pvz., sistemai „Copernicus“ ir tam tikriems meteorologiniams palydovams), priklausomai nuo naujos kartos (5G) antžeminių belaidžio ryšio sistemų diegimo 26 GHz juostoje spartos. Todėl itin svarbu, kad antro etapo apsauginės ribos būtų pradėtos taikyti prieš pradedant Sąjungoje masiškai diegti 5G, o tai, kaip numatoma, turėtų vykti nuo 2025 m. (7);

(5) toliau taikant dabartines griežtesnes ES suderintas apsaugines ribas bendrojoje rinkoje, visoje Sąjungos teritorijoje būtų užtikrinta geresnė pasyviosios EESS apsauga. Tačiau Sąjungoje taikant kitokias, nei visame pasaulyje nustatytas ribas, ypač griežtesnes, galėtų būti padarytas poveikis įrangos prieinamumo lygiui ir galimybei rinktis, o tai savo ruožtu galėtų neigiamai paveikti išlaidas įrangai ir investicijų į didelio pajėgumo (5G) tinklus mastą;

(6) WRC-19 242-oje rezoliucijoje, kuri yra neatsiejama ITU-R Radijo ryšio reglamento dalis, pripažįstama, kad žemesnių dažnių juostų, esančių prie pat 23,6–24 GHz dažnių juostos, neketinama naudoti didelio tankio judriojo ryšio prietaikoms. Šis pripažinimas tarptautiniu lygmeniu yra palankus pasyviosios EESS apsaugai toje juostoje, nes nustatytos antrojo etapo apsauginės ribos, pagal ITU-R Radijo ryšio reglamentą taikytinos 26 GHz dažnių juostoje. Tokiomis priemonėmis gerinama pasyviosios EESS apsauga ir orų prognozei būtinų palydovinių duomenų kokybė. Tuo tikslu Sąjungoje neturėtų būti diegiama naujų antžeminių sistemų, kurias naudojant galima teikti elektroninio ryšio paslaugas 22–23,6 GHz dažnių diapazone. Be to, reikėtų apsvarstyti atitinkamus veiksmus, kuriais būtų užtikrinama pasyviosios EESS apsauga, jei tokios sistemos galėtų būti tankiai diegiamos tame dažnių diapazone už Sąjungos ribų;

(7) pagal Sprendimo Nr. 676/2002/EB 4 straipsnio 2 dalį ir atsižvelgdama į neatidėliotiną poreikį išsaugoti reguliavimo tikrumą bendrojoje rinkoje siekiant įgyvendinti Europos Parlamento ir Tarybos direktyvos (ES) 2018/1972 (8) 54 straipsnį, Komisija paragino Europos pašto ir telekomunikacijų administracijų konferenciją (CEPT) (9), kad ši, remdamasi jai suteiktu Komisijos įgaliojimu parengti suderintas technines spektro naudojimo remiant kitos kartos (5G) antžeminių belaidžio ryšio sistemų diegimą sąlygas (10), įvertintų, ar reikia patikslinti apsaugines ribas pagal Įgyvendinimo sprendimą (ES) 2019/784, ir pateiktų ataskaitą;

(8) atsiliepdama į šį raginimą, CEPT 2020 m. kovo 6 d. rašte (11) pateikė techninės informacijos, kurioje pateikiama paaiškinimų dėl dalies Komisijos raginimo ir rekomenduojamas pageidautinas pasyviosios EESS apsaugos 23,6–24 GHz dažnių juostoje būdas, atsižvelgiant į WRC-19 rezultatus ir poreikį užtikrinti ilgalaikę pasyviosios EESS apsaugą. Visų pirma į šį būdą įtraukta ankstesnė perėjimo prie antrojo etapo ribų data, kad būtų išvengta rizikos, jog rinkoje bus pradėta masiškai diegti 5G įranga taikant pirmojo etapo ribas, taip pat reikalavimas neleisti diegti didelio tankio antžeminių sistemų, kurias naudojant galima teikti belaidžio plačiajuosčio elektroninio ryšių paslaugas 22–23,6 GHz dažnių juostoje;

(9) todėl Įgyvendinimo sprendimas (ES) 2019/784 turėtų būti iš dalies pakeistas siekiant išlaikyti Sąjungos politikos dėl 5G diegimo ir Žemės atmosferos ir paviršiaus stebėsenos pusiausvyrą ir siekti, kad Sąjunga vaidintų pasaulinės 5G įrangos ir paslaugų ekosistemos lyderės vaidmenį;

(10) be to, CEPT parengė techninių priemonių rinkinį (12), kuriuo siekiama spręsti 5G diegimo 26 GHz dažnių juostoje klausimą remiantis spektro naudojimu taikant kitus nei individualių naudojimo teisių leidimų režimus, kaip antai bendrąjį leidimą arba individualių ir bendrojo leidimų derinį. Jame pateiktos gairės valstybėms narėms dėl tam tikrų galimų sprendimų, įgyvendintinų nacionaliniu lygmeniu, laikantis jų įsipareigojimų toje juostoje ir atsižvelgiant į tai, kad ir toliau diegiamos antžeminės EESS palydovinio ryšio, kosminio tyrimo radijo ryšio tarnybos (SRS) ir palydovinės fiksuotosios radijo ryšio tarnybos (FSS) stotys;

(11) šiame sprendime nustatytos priemonės atitinka Sprendimu Nr. 676/2002/EB įsteigto Radijo spektro komiteto nuomonę,

PRIĖMĖ ŠĮ SPRENDIMĄ:

1 straipsnis Įgyvendinimo sprendimas (ES) 2019/784 iš dalies keičiamas taip: 1) 2 straipsnio pirma pastraipa pakeičiama taip: „Iki 2020 m. birželio 30 d. valstybės narės paskiria 24,25–27,5 GHz dažnių juostą ir užtikrina galimybę ją naudoti neišskirtinėmis sąlygomis antžeminėms sistemoms, kurias naudojant galima teikti belaidžio plačiajuosčio elektroninio ryšio paslaugas, laikantis priede nustatytų esminių techninių sąlygų.“; 2) 7 straipsnio pirma pastraipa pakeičiama taip: „Valstybės narės iki 2020 m. rugsėjo 30 d. Komisijai pateikia šio sprendimo įgyvendinimo ataskaitą“; 3) priedas iš dalies keičiamas pagal šio sprendimo priedą.

2 straipsnis Šis sprendimas skirtas valstybėms narėms.

Priimta Briuselyje 2020 m. balandžio 24 d. Komisijos vardu Thierry BRETON Komisijos narys

(1) OL L 108, 2002 4 24, p. 1.

(2) 2019 m. gegužės 14 d. Komisijos įgyvendinimo sprendimas (ES) 2019/784 dėl antžeminių sistemų, kurias naudojant Sąjungoje galima teikti belaidžio plačiajuosčio elektroninio ryšio paslaugas, 24,25–27,5 GHz dažnių juostos suderinimo (OL L 127, 2019 5 16, p. 13).

(3) Remiantis ITU-R Rezoliucija Nr. 750 (persvarstyta WRC-19) dėl pasyviosios palydovinės Žemės tyrimo radijo ryšio tarnybos ir atitinkamų aktyviųjų paslaugų suderinamumo.

(4) http://www.itu.int/pub/R-REG-RR (2020 m. redakcija).

(5) 5G bazinėms stotims/galinėms stotims, jos yra: –33/–29 dBW/200 MHz iki 2027 m. rugsėjo 1 d. (pirmas etapas) ir –39/–35 dBW/200 MHz vėliau (antras etapas).

(6) T. y. papildomos bazinio lygio ribos Įgyvendinimo sprendimo (ES) 2019/784 priedo 4 ir 6 lentelėse.

(7) Žr. Komisijos komunikatą Europos 5G veiksmų planas (COM(2016) 588 final).

(8) 2018 m. gruodžio 11 d. Europos Parlamento ir Tarybos direktyva (ES) 2018/1972, kuria nustatomas Europos elektroninių ryšių kodeksas (OL L 321, 2018 12 17, p. 36).

(9) 2019 m. gruodžio 20 d. raštas CEPT (Elektroninių ryšių komitetas, Projekto grupė Nr. 1, dok. ECC PT1 (20)011).

(10) Dokumentas RSCOM16-40rev3.

(11) 2020 m. kovo 6 d. CEPT raštas „CEPT response on additional input regarding the impact of the WRC-19 outcome on the harmonised technical conditions for the 26 GHz band“ (Elektroninių ryšių komitetas, dok. ECC(20)055).

(12) Kaip antai ECC 317-oji ataskaita „Additional work on 26 GHz to address spectrum use under authorisation regimes other than individual rights of use: Technical toolkit to assist administrations“ (projektas) (2020 m. kovo 6 d. Elektroninių ryšių komiteto (ECC) patvirtinta viešosioms konsultacijoms).